TIMOR HAU NIAN DOBEN: "Kodigu Penal "Mamar" Hasoru Kazu Korupsaun"\nHmmmm...Koalia té maka barak loos...\nJornal Independente - Segunda-Feira, 09 Junu 2014\nLei Kodigu Penal Timor-Leste ne'ebe oras ne'e daudaun implementa la forte ba Ministeriu Publiku (MP) sira atu halo investigasaun ba kazu krime korrupsaun Koluzaun no Nepotizmu (KKN).\nEis Prokuradora Jeral Republika (PJR), Ana Pessoa Pinto hateten, durante sei assume knaar nu'udar prokuradora laiha intervensaun Politika ba kazu korrupsaun iha MP, maibe, lei kodigu penal ladun forte atu rezlve kestaun krime korrupsaun.\n"Lei mos la dun forte atu rezolve kestaun korrupsaun, tanba ita iha lei kodigu penal ne'ebe diak tebe-tebes, maibe diak ba krime injeral," dehan Ana Pessoa iha Tower-Fatuhada, Sesta (6/6).\nNia hatutan, kona ba krime korrupsaun tenke iha metidu investigasaun espesifiku, tanba krime sira seluk la hanesan ho krime korupsaun, maibe krime ne'ebe kompleksu tebes no obriga MP tenke iha kbiit atu halo investigasaun lalais.\nNia fo ezemplu, bainhira prokurador sira atu buka tuir ema ruma nia Konta bankaria tenki liu husi birokrasia naruk, presiza hetan despaixu husi juis, nune'e atu halo ejekuta (sadap) suspeitu sira nia telefone mos labele.\nNe'e duni, nia dehan, krime korrupsaun presiza iha lei ida ne'ebe espesifiku, tanba iha tinan 2010 proposta Lei Anti Korrupsaun tama iha ona Parlamentu Nasional (PN), maibe to'o agora seidauk deskute.\n"Ita nia povu barak koalia dehan, nusa mak diretor ida kada fulan manan $500, konsege hetan uma rua no tolu andar tan, oinsa mak nia konsege hetan kareta tolu no lima ba pasa ferias beibeik ho nia familia," nia dehan.\nTuir Ana Pessoa, lei la espesifiku ba kazu korrupsaun no la'os de'it korrupsaun, maibe iha mos krime brakeamentu kapitasis ka fase osan fo'er ne'ebe ligadu ho korrupsaun.\nTuir nia, suspeitu ba krime korrupsaun liu-liu ba brakeamentu kapitais ne'e la'os ema ida mak envolve, maibe ne'e krime organizadu, tan ne'e, bainhira laiha instrumentu n'ebe metin konsege hetan provas, maibe dala ruma levanta prosesu kazu ne'e ba Tribunal, maski nune'e, balun tenki arkuivu tanba la konsege hetan faktu atu halo akuzasaun, dala ruma halo akuzasaun, tribunal dehan seidauk to'o provas.